Edmund Grimley Evans

Edmund GRIMLEY EVANS estas brita esperantisto, komputikisto kaj vortaristo loĝanta en Kembriĝo, Britio.

 Esperanto-agado 
Grimley Evans eklernis Esperanton ĉirkaŭ 1986, kaj pliprofundiĝis en la lingvon, dum li loĝis en Germanio inter 1989 kaj 1992. Li estas revizianto por la magazino Monato ekde septembro 1993, kiam oni ekuzis la komputilajn retojn por disdoni tiun taskon al pli granda skipo, kaj ekde julio 1998 li estas ankaŭ redaktoro de la rubriko «Komputado».

Liaj aliaj esperantaj agadoj inkluzivas komitatanecon en la Esperanto-Asocio de Britio, administradon de reta kurso, tradukadon kaj interpretadon. Li tradukis multajn rakontojn de Saki.

En 2013 li estis elektita kiel membro de la Akademio de Esperanto. Komence de 2019, li estis reelektita en la Akademio de Esperanto por 9-jara oficperiodo.Membroj kaj Korespondantoj de AdE, Februaro 2019

Komence de 2020 Grimley Evans publikigis Esperantan tradukon de la anglalingva romano Little Brother verkita de Cory Doctorow kun la titolo «Malgranda gefrato».https://rano.org/frateto/

En 2023 la Esperanto-Asocio de Britio lanĉas samtempe du versiojn de la esperanta traduko. La du tradukoj de Edmund Grimley Evans nomiĝas Malgranda frato (en klasika Esperanto) kaj Malgranda sibo (sen seksaj pronomoj kaj aliaj reformoj).Kial malgranda frato iĝis sibo kaj ri? - libera folio 2023-05-16

 Esperanto-leksikografio 
Grimley Evans estis revizianto por la fako «komputiko» de la eldono 2002 de Plena Ilustrita Vortaro de Esperanto. Li tradukis kaj adaptis anglalingvan infanlibron al Esperanto (Mil Unuaj Vortoj, traduko de 2004). Li prizorgis neŝanĝitan skan-eldonon de la vortaro Esperanto-Angla de Montagu Christie Butler (1967), kiu aperis en 2010.Esperanto-English Dictionary (1967). Laŭ informo en bloga diskuto, Grimley Evans plue preparis (ankoraŭ ne publikigitan) vortaron Esperantan-anglan surbaze de PIV 2005.Komento al la blogero "Butlero, literon D, Bonvolu!"

 Persona vivo 
Grimley Evans studis matematikon, komputikon kaj komputan lingvistikon en anglia universitato de Kembriĝo kaj en la universitato de Sarlando en Saarbrücken (Germanio, 1989-1992). En 2013 kaj daŭre en 2024 li laboras en la esplora fako de la firmao ARM, kies procesoroj troviĝas hodiaŭ en 80% de la poŝtelefonoj en la mondo, kaj krome en multaj aliaj aparatoj.

Li havas du filinojn, kiujn li edukis kiel denaskajn esperantistojn, kaj aktivas en la kampo de denaskismo.

 Libroj 
 Spionoj, traduko de romano de Michael Frayn, februaro 2023 eldonejo Esperanto-Asocio de Britio, ISBN 978-0902756649 
 Malgranda frato, Esperanto-Asocio de Britio 2023 ISBN 978-0902756663
 Malgranda sibo, Esperanto-Asocio de Britio 2023 ISBN 978-0902756670

 Referencoj 

 Eksteraj ligiloj 
 Blogo de Grimley Evans en Ipernity en la Wayback Maŝino
 Malgranda gefrato - Esperanta traduko de la romano Little Brother
 Intervjuo kun Edmund Grimley Evans, aperinta en aprilo 2023 en La Ondo de Esperanto 

Kategorio:Britaj esperantistoj
Kategorio:Esperanto-vortaristoj
Kategorio:Akademio de Esperanto